(1) ลักษณะผลิตภัณฑ์และบริการ

● ลักษณะผลิตภัณฑ์

บริษัทดำเนินการผลิตและจำหน่ายแผ่นเหล็กชุบสังกะสีแบบลูกฟูก เคลือบสีและไม่เคลือบสี
ภายใต้เครื่องหมายการค้า “สามดาว” และแบบแผ่นเรียบ ภายใต้เครื่องหมายการค้า “TIW”
โดยแบ่งประเภทผลิตภัณฑ์ได้ดังนี้

1.  แผ่นเหล็กชุบสังกะสีแบบลูกฟูก ทั้งประเภทลอนเล็กและลอนใหญ่ ทั้งประเภทเคลือบสี
    และไม่เคลือบสี สำหรับใช้ในการมุงหลังคา กั้นห้อง ทำรั้ว ยุ้งฉาง เป็นต้น

2.  แผ่นเหล็กชุบสังกะสีชนิดแผ่นเรียบ ใช้ในการทำป้ายโฆษณา ท่อปรับอากาศ ประตูห้องน้ำ
    ตู้เอกสาร หลังคารถปิกอัพ ถังน้ำ เป็นต้น

3. แผ่นมุงหลังคาสำเร็จรูป “Freedom Roof”

ผลิตภัณฑ์ของบริษัทกระจายสู่ภูมิภาคต่าง ๆ ผ่านทางผู้แทนจำหน่ายซึ่งเป็นลูกค้าชั้นต้นของบริษัท
โดยบริษัทรับชำระค่าผลิตภัณฑ์เป็นเงินสดเมื่อผู้แทนจำหน่ายมารับสินค้าไปจากโรงงานต่อจากนั้นผู้แทนจำหน่ายเหล่านี้จึงนำสินค้ากลับสู่ภูมิลำเนา
และทำการกระจายผลิตภัณฑ์สู่ผู้บริโภคขั้นสุดท้ายในท้องถิ่นต่อไปโดยอิสระ

  ● ลักษณะของการให้บริการ

ในปี พ.ศ. 2548 บริษัทเพิ่มลักษณะกิจกรรมในธุรกิจ 1 ประเภท คือ
การบริการรับเหมาติดตั้งหลังคาและผนังแผ่นเหล็กชุบสังกะสี แผ่นเคลือบ Alu-zinc
หรือวัสดุอื่นตามที่ลูกค้ากำหนด

ในการบริการรับเหมาติดตั้งผนังและหลังคา
ขณะนี้บริษัทให้บริการแก่โครงการภายใต้สัญญารับเหมาช่วง
ซึ่งมีการกำหนดรายละเอียดของวัสดุและกำหนดวันเสร็จสิ้นของงานไว้ล่วงหน้า
ส่วนการรับชำระเงินค่าบริการนั้น
บริษัทจะได้รับชำระเงินค่าบริการตามสัดส่วนของงานที่ทำเสร็จของแต่ละโครงการ

● การได้รับใบอนุญาตให้ประกอบธุรกิจ สัมปทาน หรือ การส่งเสริมการลงทุน

บริษัทได้รับบัตรส่งเสริมการลงทุนเพื่อกิจการอุตสาหกรรม ประเภทอุตสาหกรรม
“ผลิตแผ่นเหล็กชุบสังกะสี” จากคณะกรรมการส่งเสริมการลงทุนเพื่อกิจการอุตสาหกรรม
ซึ่งออกให้แก่บริษัทเมื่อวันที่ 12 กันยายน 2504
แต่ในขณะนี้บัตรส่งเสริมการลงทุนดังกล่าวได้สิ้นสุดผลบังคับใช้แล้ว

(2) การตลาดและภาวะการแข่งขัน

(1) การทำตลาดของผลิตภัณฑ์และบริการที่สำคัญ

ในการดำเนินการด้านการตลาดของบริษัท
บริษัทมีนโยบายที่ถือปฏิบัติและความรับผิดชอบที่มีต่อลูกค้าทั้งก่อนและหลังการขาย ดังนี้

1. นโยบายที่ถือปฏิบัติและการปฏิบัติต่อลูกค้า

ผู้บริหารฝ่ายการขายและการตลาด มีความรับผิดชอบที่จะตอบสนองนโยบายของบริษัท
โดยการปฏิบัติต่อลูกค้าทุกคนเสมือนหนึ่งหุ้นส่วนสำคัญทางธุรกิจ
บริการลูกค้าด้วยความรับผิดชอบสม่ำเสมอ
พยายามทำให้ลูกค้าไว้วางใจในผลิตภัณฑ์ด้วยการมอบผลิตภัณฑ์คุณภาพ
และบริการที่ดีเพื่อความพึงพอใจสูงสุดของลูกค้า

2. นโยบายความรับผิดชอบต่อลูกค้าก่อนขายผลิตภัณฑ์

บริษัทมีนโยบายที่จะบรรลุถึงความรับผิดชอบต่อลูกค้า โดยการผลิตสินค้าที่ทรงคุณค่า
และการบริการที่เปี่ยมล้นไปด้วยมิตรไมตรี โดยการดูแลเอาใจใส่
การบริการอำนวยความสะดวกให้กับลูกค้าในทุกขั้นตอน ตั้งแต่การจัดเตรียมใบสั่งซื้อสินค้า
การชำระเงิน การจัดเตรียมเอกสารสำคัญต่าง ๆ เช่น ใบกำกับภาษี ใบเสร็จรับเงิน
และใบสั่งปล่อยสินค้าที่สะดวกและรวดเร็ว การส่งมอบสินค้าคุณภาพที่ถูกต้องครบถ้วน
รวมทั้งการติดต่อสื่อสารกันตลอดในระหว่างการดำเนินการตามขั้นตอนของกิจกรรมการซื้อขาย
เพื่อป้องกันความผิดพลาดที่อาจเกิดขึ้น

3.  นโยบายความรับผิดชอบต่อลูกค้าหลังขายผลิตภัณฑ์

ตลอดระยะเวลาการดำเนินงานของบริษัท
ประธานกรรมการบริหารและผู้บริหารฝ่ายการขายและการตลาด มีนโยบายที่จะออกไปพบปะ
เยี่ยมเยือน เพื่อการติดตามผล สอดส่องดูแลความเรียบร้อยของผลิตภัณฑ์ที่ส่งมอบให้กับลูกค้า
รวมทั้งเพื่อการสร้างความสัมพันธ์อันดีกับลูกค้า มีการเก็บรวบรวมข้อมูลทางการตลาด
รับฟังความคิดเห็นและข้อเสนอแนะต่าง ๆ จากลูกค้า
เพื่อนำมาปรับปรุงและพัฒนากลยุทธ์การแข่งขันทางการตลาดของบริษัทต่อไป

-   ลักษณะลูกค้าและกลุ่มลูกค้าเป้าหมาย

ผลิตภัณฑ์แผ่นเหล็กชุบสังกะสี: เป็นกลุ่มเกษตรกรซึ่งซื้อสินค้าผ่านร้านค้าวัสดุก่อสร้าง
และกลุ่มผู้รับเหมาก่อสร้าง โดยบริษัทไม่มีการพึ่งพิงลูกค้ารายใดเกินร้อยละ 30 ของรายได้รวม

การบริการ: เป็นโครงการใหญ่ซึ่งมักเป็นการสร้างอาคารสำนักงานและโรงงานขนาดใหญ่
ลูกค้าและกลุ่มเป้าหมายเป็นนิติบุคคลในประเทศ
หรือบริษัทร่วมลงทุนกับต่างชาติซึ่งก่อตั้งในประเทศไทย ทั้งนี้
สถานที่ให้บริการกระจายอยู่ทั่วไปตามภาคต่าง ๆ ของประเทศ

-   การจำหน่ายและช่องทางการจำหน่าย

ผลิตภัณฑ์แผ่นเหล็กชุบสังกะสี: บริษัทจำหน่ายสินค้าแก่ลูกค้าทุกรายด้วยระบบเงินสด
ไม่ว่าจะเป็นประชาชนทั่วไป หรือ ร้านค้าวัสดุก่อสร้าง หรือ ผู้รับเหมาก่อสร้าง
สามารถติดต่อขอซื้อผลิตภัณฑ์ของบริษัทได้โดยตรง

การบริการ:
หน่วยงานของบริษัทซึ่งมีหน้าที่ดูแลรับผิดชอบงานทางด้านการบริการรับเหมาเป็นผู้ติดต่อโดยตรงกับลูกค้า
มักเป็นงานต่อเนื่องจากลูกค้าเดิมหรือผู้ที่เกี่ยวข้องกับลูกค้าเดิม

● สัดส่วนการจำหน่ายผลิตภัณฑ์แผ่นเหล็กชุบสังกะสีในประเทศและต่างประเทศ

+---------------------+----------------+--------------+---------------+
| รายการ              | 1 เม.ย. 51 –   | 1 เม.ย. 50 – | 1 เม.ย. 49 –  |
|                     | 31 มี.ค. 52     | 31 มี.ค. 51   | 31 มี.ค. 50    |
|                     |                |              |               |
|                     | ร้อยละ          | ร้อยละ        | ร้อยละ         |
+---------------------+----------------+--------------+---------------+
| มูลค่าจำหน่ายในประเทศ  | 95.65          | 96.85        | 89.57         |
+---------------------+----------------+--------------+---------------+
| มูลค่าจำหน่ายต่างประเทศ | 4.35           | 3.15         | 10.43         |
+---------------------+----------------+--------------+---------------+
| รวมมูลค่าการจำหน่าย    | 100            | 100          | 100           |
+---------------------+----------------+--------------+---------------+

-   ประเทศที่บริษัทจำหน่ายผลิตภัณฑ์

  ประเทศกัมพูชา

  (ข) ภาวะการแข่งขัน

-   สภาพการแข่งขันในอุตสาหกรรมที่ผ่านมา

การแข่งขันในอุตสาหกรรมยังคงมีความรุนแรง ทั้งจากผู้ผลิตผลิตภัณฑ์แผ่นเหล็กชุบสังกะสีซึ่งมีรวม 7
ราย และเนื่องจากเทคโนโลยีสมัยใหม่ ทำให้มีสินค้าทดแทนซึ่งมีภาพลักษณ์ที่ทันสมัย
ดึงดูดความสนใจผู้บริโภคได้มาก
ผู้บริโภคหลักของบริษัทเปลี่ยนความนิยมจากเดิมเนื่องจากมีการสื่อสารโฆษณาที่เข้าถึงผู้บริโภคได้มากกว่า
นอกจากนั้น ภาวะทางการเมืองที่มีความผันผวน
ทำให้ธุรกิจอสังหาริมทรัพย์และโครงการขนาดใหญ่หลายโครงการชะลอตัวหรือระงับไป
อุปสงค์ในตลาดถดถอยลงอย่างมากในขณะที่ปริมาณอุปทานมีล้นตลาด
จึงเป็นสิ่งที่หลีกเลี่ยงไม่ได้ที่ผู้ผลิตทุกรายจำเป็นต้องเข้าสู่การแข่งขันทางด้านราคาอย่างรุนแรง
ซึ่งนำมาถึงการที่อัตรากำไรขั้นต้นลดลงตามลำดับ ภาวะเช่นนี้เป็นสัญญาณแสดงให้เห็นว่า
ผู้ผลิตที่มีความแข็งแกร่งทางการเงินและสามารถบริหารต้นทุนการผลิตได้อย่างมีประสิทธิภาพที่สุดเท่านั้น
จึงจะเป็นผู้สามารถอยู่รอดในธุรกิจนี้ได้ต่อไป

-   แนวโน้มภาวะอุตสาหกรรม

เนื่องจากการเมืองภายในประเทศมีความผันผวน การลงทุนในด้านต่าง ๆ
ไม่ว่าจะเป็นธุรกิจอสังหาริมทรัพย์ อุตสาหกรรมเหล็กต้นน้ำและปลายน้ำขนาดใหญ่ต่างชะลอโครงการ
ส่งผลให้การจ้างงานคงที่ถึงลดลงหรือคงที่ เศรษฐกิจทั้งระบบไม่สามารถขับเคลื่อนไปในอัตราปกติ
ภาวการณ์เช่นนี้ส่งผลกระทบที่ไม่ดีต่ออุตสาหกรรมแผ่นเหล็กชุบสังกะสี
รวมถึงความต้องการของผู้บริโภคที่เปลี่ยนแปลงไปหรือมีจำกัดอยู่เฉพาะกลุ่มประชากรระดับล่างของประเทศ
กล่าวได้ว่าอุตสาหกรรมแผ่นเหล็กชุบสังกะสี มีความอิ่มตัวและกำลังเข้าสู่ช่วงถดถอยลง

-   สภาพการแข่งขันในอนาคต

จากสภาพเศรษฐกิจของประเทศไทยในปัจจุบัน
ได้มีการแข่งขันกันอย่างรุนแรงทั้งจากคู่แข่งภายในอุตสาหกรรมเดียวกันและสินค้าทดแทน นอกจากนี้
การชะลอตัวของอุตสาหกรรมเกี่ยวเนื่อง ไม่ว่าจะเป็นอุตสาหกรรมก่อสร้างและธุรกิจอสังหาริมทรัพย์
ส่งผลกระทบต่ออุตสาหกรรมการผลิตผลิตภัณฑ์แผ่นเหล็กชุบสังกะสี
ทำให้กำลังการผลิตและปริมาณผลิตภัณฑ์ที่มีอยู่ในตลาดมีระดับที่สูงกว่าความต้องการของผู้บริโภค
ทำให้การแข่งขันจากเดิมที่มีความรุนแรงอยู่ในระดับหนึ่ง
ยิ่งเพิ่มความรุนแรงและเปลี่ยนแปลงรูปแบบของการแข่งขันให้มีความหลากหลายและซับซ้อนมากยิ่งขึ้น

นอกจากผลิตภัณฑ์สังกะสีแล้ว
บริษัทยังมีการบริการรับเหมาติดตั้งหลังคาและผนังซึ่งมีการแข่งขันสูงเช่นกัน
แต่ด้วยคุณภาพของวัสดุและบริการที่ซื่อตรง อีกทั้งราคายุติธรรมและสามารถส่งมอบงานตามกำหนด
ทำให้บริษัทยังสามารถแข่งขันในธุรกิจนี้ได้

● ชื่อ จำนวน และขนาดของผู้แข่งขันในอุตสาหกรรม

ผู้ผลิตและคู่แข่งขันในอุตสาหกรรมแผ่นเหล็กชุบสังกะสีที่อยู่ในตลาดเดียวกันกับบริษัทมี 7 ราย
ดังรายนามต่อไปนี้

  -------------------------------------- --------------------------------
  ผู้ผลิต                                   กำลังการผลิตแผ่นเหล็กชุบสังกะสี (ตันต่อปี)

  1. บริษัท ไทยแลนด์ไอออนเวิคส์ จำกัด (มหาชน)  90,000

  2. บริษัท สังกะสีไทย จำกัด                  90,000

  3. บริษัท สังกะสีฟาร์อีส จำกัด                80,000

  4. บริษัท กรุงเทพผลิตเหล็ก จำกัด (มหาชน)     150,000

  5. บริษัท สยามบ๊อกซ์ จำกัด                  40,000

  6. บริษัท ประมวลสิน สตีล จำกัด              30,000

  7. บริษัท เค ที ซี โฮม จำกัด                50,000
  -------------------------------------- --------------------------------

-   สถานภาพและศักยภาพในการแข่งขันของบริษัทที่ผ่านมา

ตลอดระยะเวลาที่ผ่านมา
ผลิตภัณฑ์ของบริษัทมีศักยภาพในการแข่งขันใกล้เคียงกันกับผู้ผลิตรายใหญ่รายอื่น เช่น บริษัท
สังกะสีไทย จำกัด และ บริษัท กรุงเทพผลิตเหล็ก จำกัด (มหาชน)

(3) การจัดหาผลิตภัณฑ์หรือบริการ

(ก) ลักษณะของการผลิตผลิตภัณฑ์เพื่อจำหน่าย

  ● จำนวนโรงงาน : 1 แห่ง

  ● กำลังการผลิตรวม : 90,000 ตันต่อปี

● นโยบายการผลิตที่สำคัญ : ผลิตผลิตภัณฑ์ให้เป็นไปตามมาตรฐานอุตสาหกรรม

  ● การจัดหาวัตถุดิบ : จัดหาจากผู้ผลิตและผู้จำหน่ายภายในประเทศทั้งหมด

  ● จำนวนผู้จำหน่ายวัตถุดิบหลัก : 3 – 5 ราย

  ● สัดส่วนการซื้อวัตถุดิบในประเทศและต่างประเทศ

บริษัทซื้อวัตถุดิบทั้งหมดจากผู้ผลิตภายในประเทศ

  - การซื้อวัตถุดิบจากผู้จัดจำหน่าย

  วัตถุดิบที่ซื้อ

1.  แผ่นเหล็กรีดเย็น

2.  แร่สังกะสี

  ชื่อผู้จัดจำหน่าย

บริษัทซื้อวัตถุดิบทั้ง 2 ชนิด ได้แก่ แผ่นเหล็กรีดเย็น และ แร่สังกะสี ผ่าน
ผู้จัดจำหน่ายของผู้ผลิต คือ บริษัท มิตซุย แอนด์ คัมปนี (ไทยแลนด์) จำกัด

  ลักษณะความสัมพันธ์

ผู้จัดจำหน่ายมีสถานะเป็นนิติบุคคลจดทะเบียนจัดตั้งในประเทศไทย และเป็นผู้ถือหุ้นใหญ่ของบริษัท

อนึ่งผู้ถือหุ้นใหญ่อีกรายหนึ่งของบริษัทเป็นผู้ถือหุ้นร้อยละ 100 ในนิติบุคคลดังกล่าว

  - ลักษณะของการจัดให้ได้มาซึ่งผลิตภัณฑ์เพื่อให้บริการ

บริษัทจัดหาวัตถุดิบเหล็กแผ่นชุบจากผู้จำหน่ายภายในประเทศ หลังจากนั้น ทำการตัด ขึ้นรูป
ภายในบริเวณพื้นที่โรงงานของบริษัทหรือที่หน้างาน วัสดุประกอบต่าง ๆ ทุกประเภท
จัดหาจากภายในประเทศ 3-5 ราย ดังนั้น
สภาพทั่วไปหรือปัญหาในการขาดแคลนวัตถุดิบจะไม่เกิดขึ้น

  (ข) ผลกระทบต่อสิ่งแวดล้อม

  ● การดำเนินการเพื่อลดผลกระทบต่อสิ่งแวดล้อม

  การจัดการด้านมลภาวะของทางบริษัท สามารถแบ่งออกเป็นด้านต่าง ๆ คือ

  1. การจัดการมลภาวะด้านน้ำเสีย

บริษัทได้มีการก่อสร้างระบบบำบัดน้ำเสียประเภท Chemical Waste Water Treatment ตั้งแต่ปี
พ.ศ. 2535 โดยสามารถรองรับน้ำเสียได้ประมาณ 30 ลบ.ม./วัน
ซึ่งระบบบำบัดน้ำเสียมีการควบคุมระบบแบบอัตโนมัติ โดยมีพนักงานผู้ปฏิบัติงานดูแลประจำ 1 คน
(ผ่านการอบรมกับหน่วยงานที่กฎหมายกำหนด) และ ผู้ควบคุมมลพิษทางน้ำจำนวน 1 คน
(สอบผ่านหลักสูตรผู้ควบคุมมลภาวะด้านน้ำเสียตามที่กฎหมายกำหนด)
เพื่อดูแลทั้งในส่วนของเครื่องจักร การทำงานของระบบ และการตรวจสอบสภาพของน้ำประจำวัน
โดยน้ำเสียที่ผ่านการบำบัดจะนำกลับไปใช้ในระบบบำบัดอากาศ
ซึ่งจะไม่มีการปล่อยน้ำทิ้งออกสู่ภายนอก และเพื่อให้การดำเนินการมีประสิทธิภาพ
และให้สอดคล้องกับกฎหมาย
บริษัทได้ดำเนินการว่าจ้างบริษัทที่ปรึกษาที่มีใบอนุญาตจากกรมโรงงานอุตสาหกรรม
ให้ตรวจสอบสภาพของน้ำที่ผ่านระบบบำบัดน้ำเสีย เป็นประจำทุก ๆ 1 เดือน
เพื่อประเมินผลและให้คำปรึกษากับทางบริษัท

2. การจัดการมลภาวะด้านอากาศ

บริษัทได้ดำเนินการติดตั้งระบบดักจับฝุ่น ฟูม และไอของก๊าซต่าง ๆ
ซึ่งในปัจจุบันบริษัทได้ติดตั้งจำนวน 2 ชุด เป็นระบบการดักจับด้วยละอองหยดน้ำ (Wet Scrubber)
ทั้งในกระบวนการชุบสังกะสีหลอมละลาย และ กระบวนการชุบสี ซึ่งหลักการทำงานทั้ง 2 ชุด
จะมีลักษณะเหมือนกัน คือ อากาศเสียจากการผลิตจะถูกดูดเข้าสู่ถัง Scrubber
โดยภายในถังจะมีการสเปรย์น้ำ (โดยหยดน้ำต้องมีขนาดเล็ก) เพื่อดักจับมวลสารที่ติดมากับอากาศ
และปล่อยอากาศที่ผ่านกระบวนการบำบัดออกสู่ภายนอก โดยระบบสามารถรองรับอากาศอยู่ที่ 300
ลบ.ม./นาที ซึ่งระบบจะมีการควบคุมแบบอัตโนมัติ และมีพนักงานผู้ปฏิบัติงานดูแลประจำ 1 คน
(ผ่านการอบรมกับหน่วยงานที่กฎหมายกำหนด) เพื่อดูแลทั้งในส่วนของเครื่องจักร
การทำงานของระบบ รวมทั้งการรายงานให้ผู้บังคับบัญชาทราบ
และเพื่อให้การดำเนินการมีประสิทธิภาพ และ ให้สอดคล้องกับกฎหมาย
บริษัทได้ดำเนินการว่าจ้างหน่วยงานราชการให้ตรวจสอบสภาพอากาศทั้งในพื้นที่ปฏิบัติงาน
และอากาศที่ปล่อยออกสู่ภายนอก โดยดำเนินการตรวจวัด 1 ครั้ง/ปี

3. การจัดการมลภาวะด้านกากอุตสาหกรรม

บริษัทได้เล็งเห็นถึงความสำคัญในการจัดการด้านกากอุตสาหกรรม
โดยได้ดำเนินการจัดตั้งหน่วยงานที่ดูแล และ ประสานงาน มีพนักงานปฏิบัติงานจำนวน 1 คน
(ผ่านการอบรมกับหน่วยงานที่กฎหมายกำหนด) และผู้ควบคุมด้านกากอุตสาหกรรมจำนวน 1 คน
(สอบผ่านหลักสูตร ผู้ควบคุมมลภาวะด้านกากอุตสาหกรรม) โดยมีหน้าที่ดูแลตรวจสอบ
และปฏิบัติงานให้สอดคล้องกับกฎหมาย (ประกาศกระทรวงปี 2548 เรื่องการกำจัดวัสดุที่ไม่ใช้แล้ว)
โดยทางบริษัทได้จัดให้มีพื้นที่ในการจัดเก็บ และหาวัสดุอุปกรณ์ที่เหมาะสมในการป้องกันการรั่วไหล
โดยแยกพื้นที่เก็บออกจากตัวอาคารโรงงาน ซึ่งในส่วนของการกำจัดนั้น บริษัทได้ว่าจ้าง
และทำสัญญากับบริษัท ผู้ขนส่ง และผู้รับกำจัดให้ดำเนินการกำจัด
ซึ่งก่อนที่จะมีการดำเนินการในการว่าจ้าง บริษัทได้มีการตรวจเช็คข้อมูลทั้งในส่วนของเอกสาร
และการดูที่หน้างาน เพื่อเป็นการยืนยันและมั่นใจว่า
กากอุตสาหกรรมที่เกิดขึ้นมีการดำเนินการที่ถูกต้องและเหมาะสม

กิจกรรมที่ดำเนินการในการอนุรักษ์สิ่งแวดล้อม/การจัดการของเสีย

-   จัดตั้งคณะกรรมการด้านการอนุรักษ์พลังงาน

-   เข้าร่วมโครงการสถานที่ทำงานน่าอยู่-น่าทำงาน

-   จัดให้มีระบบบำบัดมลพิษด้านน้ำ อากาศ

-   จัดให้มีการจัดการด้านกากอุตสาหกรรม/ขยะทั่วไป (วิธีการจัดเก็บ วิธีการขนย้าย)

-   ปรับปรุงกระบวนการผลิต พร้อมจัดหาวัตถุดิบที่มีคุณภาพสูง

-   สนับสนุนให้พนักงานได้มีการฝึกอบรม หรือศึกษาดูงานนอกสถานที่

  ค่าใช้จ่ายในการควบคุมสิ่งแวดล้อม

-   ค่าแรงงาน มีเจ้าหน้าที่ทั้งหมดรวม 5 คน ระดับผู้จัดการฝ่าย 1 คน ระดับผู้ควบคุม 1 คน
    และระดับผู้ปฏิบัติการ 3 คน รวมเป็นค่าแรงงานทั้งสิ้น 1,200,000.- บาท /ปี

-   ค่าวัสดุและอุปกรณ์ในการปรับปรุงและซ่อมบำรุง รวมเป็นเงินทั้งสิ้น 420,000.- บาท/ปี

-   ค่าไฟฟ้า รวมเป็นเงิน 12,000.- บาท/ปี

-   ค่าสารเคมีใช้ในระบบบำบัด รวมเป็นเงิน 70,000.- บาท/ปี

-   ค่าการตรวจวิเคราะห์ด้านความปลอดภัยและสิ่งแวดล้อมในการทำงาน รวมเป็นเงิน
    50,000.- บาท/ปี

ทั้งนี้ ระดับค่ามลภาวะของบริษัทอยู่ต่ำกว่าเกณฑ์มาตรฐานของทางราชการกำหนด

การจัดการด้านอาชีวอนามัย ความปลอดภัย และสิ่งแวดล้อม

บริษัทดำเนินกิจการแผ่นเหล็กชุบสังกะสี โดยในกิจกรรมการผลิตนั้น
ย่อมเกิดผลกระทบทั้งในด้านสุขภาพอนามัย ความปลอดภัย และสิ่งแวดล้อม ทั้งต่อพนักงาน
ผู้ปฏิบัติงาน ชุมชนรอบข้าง และสิ่งแวดล้อม บริษัทได้เล็งเห็นความสำคัญในด้านดังกล่าว
จึงกำหนดนโยบายด้านอาชีวอนามัย ความปลอดภัย และสิ่งแวดล้อมดังนี้

1.  ความปลอดภัยในการทำงานถือเป็นหน้าที่รับผิดชอบอันดับแรกในการปฏิบัติงานของพนักงานทุกคน

2.  บริษัทจะสนับสนุนให้มีการปรับปรุงสภาพการทำงาน อาชีวอนามัย และสภาพแวดล้อมให้ปลอดภัย

3.  ผู้บังคับบัญชาทุกระดับจะต้องกระทำตนให้เป็นแบบอย่างที่ดี เป็นผู้นำ อบรมฝึกสอน
    จูงใจให้พนักงานปฏิบัติด้วยวิธีที่ปลอดภัย

4.  พนักงานต้องดูแลความสะอาดและความเป็นระเบียบเรียบร้อยในพื้นที่ที่ปฏิบัติงาน

5.  พนักงานทุกคนต้องให้ความร่วมมือในโครงการความปลอดภัย อาชีวอนามัย
    และสภาพแวดล้อมในการทำงานของบริษัท
    และมีสิทธิเสนอความคิดเห็นในการปรับปรุงสภาพการทำงาน และวิธีการทำงานให้ปลอดภัย

6.  พนักงานทุกคนต้องคำนึงถึงความปลอดภัยของตนเอง เพื่อนร่วมงาน
    ตลอดจนทรัพย์สินของบริษัทเป็นสำคัญตลอดเวลาที่ปฏิบัติงาน

7.  บริษัทจะสนับสนุนส่งเสริมให้มีกิจกรรมความปลอดภัยต่าง ๆ
    ที่จะช่วยกระตุ้นจิตสำนึกของพนักงาน เช่น การอบรม การดูงานนอกสถานที่ เป็นต้น

8. บริษัทจะจัดให้มีการประเมินผลการปฏิบัติงานตามนโยบายที่กำหนดไว้ข้างต้นเป็นประจำ

จากการที่ทางบริษัทมีความมุ่งมั่นที่จะดำเนินการและเพื่อให้เกิดประสิทธิภาพในการจัดการด้านอาชีวอนามัย
ความปลอดภัย และสิ่งแวดล้อม จึงได้ดำเนินการจัดตั้งคณะกรรมการความปลอดภัย อาชีวอนามัย
และสภาพแวดล้อมในการทำงาน พร้อมกับการจัดตั้งฝ่ายอาชีวอนามัยความปลอดภัย
และสิ่งแวดล้อมขึ้น เพื่อเป็นการกระตุ้นและปลูกจิตสำนึก โดยคณะกรรมการความปลอดภัย
อาชีวอนามัย และสภาพแวดล้อมในการทำงานมีหน้าที่ดังต่อไปนี้

1. พิจารณานโยบายและแผนงานด้านความปลอดภัยในการทำงาน รวมทั้งความปลอดภัยนอกงาน
เพื่อป้องกัน และลดการเกิดอุบัติเหตุ การประสบอันตราย การเจ็บป่วย
หรือการเกิดเหตุเดือดร้อนรำคาญอันเนื่องจากการทำงาน
หรือความไม่ปลอดภัยในการทำงานต่อนายจ้าง

2.
รายงานและเสนอแนะมาตรการหรือแนวทางปรับปรุงแก้ไขให้ถูกต้องตามกฎหมายเกี่ยวกับความปลอดภัยในการทำงานและมาตรฐานความปลอดภัยในการทำงานต่อนายจ้าง
เพื่อความปลอดภัยในการทำงานของลูกจ้าง ผู้รับเหมา และบุคคลภายนอก ที่เข้ามาปฏิบัติงาน
หรือเข้ามาใช้บริการในสถานประกอบกิจการ

3. ส่งเสริมสนับสนุนกิจกรรมด้านความปลอดภัยในการทำงานของสถานประกอบกิจการ

4. พิจารณาข้อบังคับและคู่มือ
รวมทั้งมาตรฐานด้านความปลอดภัยในการทำงานของสถานประกอบกิจการ เสนอต่อนายจ้าง

5. สำรวจการปฏิบัติการด้านความปลอดภัยในการทำงาน
และตรวจสอบสถิติการประสบอันตรายที่เกิดขึ้นในสถานประกอบกิจการ อย่างน้อยเดือนละหนึ่งครั้ง

6. พิจารณาโครงการหรือแผนการอบรมเกี่ยวกับความปลอดภัยในการทำงาน
รวมถึงโครงการหรือแผนการอบรมเกี่ยวกับ บทบาท หน้าที่ ความรับผิดชอบ
ในด้านความปลอดภัยของลูกจ้าง หัวหน้างาน ผู้บริหาร นายจ้าง และบุคลากรทุกระดับ
เพื่อเสนอความเห็นต่อนายจ้าง

7. วางระบบ การรายงานสภาพการทำงานที่ไม่ปลอดภัย ให้เป็นหน้าที่ลูกจ้างของทุกคน ทุกระดับ
ต้องปฏิบัติ

8. ติดตามผลความคืบหน้าเรื่องที่เสนอนายจ้าง

9. รายงานผลการปฏิบัติงานประจำปี รวมทั้งระบุปัญหา อุปสรรค
และข้อเสนอแนะในการปฏิบัติหน้าที่ของคณะกรรมการฯ เมื่อปฏิบัติหน้าที่ครบหนึ่งปี
เพื่อเสนอต่อนายจ้าง

10. ประเมินผลการดำเนินงานด้านความปลอดภัยในการทำงานของสถานประกอบกิจการ

11. ปฏิบัติงานด้านความปลอดภัยในการทำงานอื่น ๆ ตามที่นายจ้างมอบหมาย

  ● ข้อพิพาทเกี่ยวกับสิ่งแวดล้อม

ไม่เคยมีข้อพิพาทหรือการถูกฟ้องร้องใดๆ

(4) งานที่ยังไม่ได้ส่งมอบ

งานบริการรับเหมาติดตั้งหลังคาและผนังแผ่นเหล็ก ดังนี้

1.  โรงงานของบริษัทเอกชนแห่งหนึ่ง ตั้งอยู่ในจังหวัดปทุมธานี

2.  โรงงานของบริษัทเอกชนแห่งหนึ่ง ตั้งอยู่ในอำเภอเสนา จังหวัดอยุธยา

3.  โรงงานของบริษัทเอกชนแห่งหนึ่ง ตั้งอยู่ในบริเวณนิคมอุตสาหกรรมมาบตาพุด จังหวัดระยอง

4.  โรงงานของบริษัทเอกชนแห่งหนึ่ง ตั้งอยู่ในบริเวณนิคมอุตสาหกรรมบ้านค่าย จังหวัดระยอง

5.  โรงงานของบริษัทเอกชนแห่งหนึ่ง ตั้งอยู่ในบริเวณนิคม 304 จังหวัดปราจีนบุรี